**Prilog VII.**

**UPUTA MZOIE**

**korisnicima Podmjere 4.1 „Potpora za ulaganja u poljoprivredna gospodarstva“,**

**tipa operacije 4.1.1 „Restrukturiranje, modernizacija i povećanje konkurentnosti poljoprivrednih gospodarstava“**

U nastavku dostavljamo pojašnjenja vezano uz potrebu provedbe postupka temeljem Uredbe o procjeni utjecaja zahvata na okoliš („Narodne novine“, br. 61/14 i 3/17), Zakona o zaštiti okoliša („Narodne novine“, br. 80/13, 153/13, 78/15) i Zakona o zaštiti prirode („Narodne novine“, br. 80/13) za projekte u sklopu podmjere 4.1 „Potpora za ulaganja u poljoprivredna gospodarstva“, tip operacije 4.1.1 „Restrukturiranje, modernizacija i povećanje konkurentnosti poljoprivrednih gospodarstava“:

Korisnici koji posjeduju valjanu građevinsku dozvolu nisu u obvezi Agenciji za plaćanja dostaviti Rješenje/Mišljenje o provedenom postupku/potrebi provedbe procjene utjecaja zahvata na okoliš i/ili ocjene o potrebi procjene utjecaja zahvata na okoliš i/ili ocjene prihvatljivosti zahvata za ekološku mrežu izdano od središnjeg ili upravnog tijela nadležnog za zaštitu okoliša i prirode temeljem važećih propisa iz područja zaštite okoliša i prirode jer je isto sastavni dio građevinske dozvole.

Za zahvate koji se odnose samo na opremanje **nije potrebno** ishoditi nikakav akt nadležnog tijela.

Za zahvate **koji se nalaze** unutar područja ekološke mreže potrebno je ishoditi akt nadležnog tijela za poslove zaštite prirode da je zahvat prihvatljiv za ekološku mrežu.


Nadležna tijela za izdavanje akata su:

* Ministarstvo zaštite okoliša i energetike, Uprava za zaštitu prirode ako se radi o zahvatu koji je smješten unutar područja nacionalnog parka, parka prirode ili posebnog rezervata, kao i o zahvatu za koje Ministarstvo zaštite okoliša i energetike provodi postupak procjene utjecaja na okoliš ili ocjene o potrebi procjene utjecaja na okoliš prema posebnom propisu iz područja zaštite okoliša
* upravno tijelo županije nadležno za poslove zaštite prirode za sve ostale zahvate

Zahtjev treba sadržavati:

* podatke o nositelju zahvata (ime i prezime, adresa, OIB, kontakt – broj telefona ili e-mail adresa)
* točan naziv zahvata
* lokaciju zahvata (broj katastarske čestice, katastarsku općinu)
* kratki opis zahvata (obuhvat zahvata – površina, dimenzije ili kapacitet; razdoblje godine u kojem se zahvat planira provesti i trajanje (u mjesecima) izvođenja radova; način izvođenja zahvata - alati, strojevi i druga sredstva za provedbu zahvata)
* kartografski prikaz s ucrtanim zahvatom u odnosu na područje ekološke mreže

Da li se zahvat nalazi unutar ili izvan područja ekološke mreže može se provjeriti na web stranici Bioportala - <http://www.bioportal.hr/gis/>



Na Bioportalu se može provjeriti i da li je zahvat smješten unutar područja nacionalnog parka, parka prirode ili posebnog rezervata, a može se izraditi i kartografski prikaz s ucrtanim zahvatom u odnosu na područje ekološke mreže.

Za jednostavne i druge građevine te radove koji se mogu graditi, odnosno izvoditi bez građevinske dozvole u skladu s glavnim projektom i bez glavnog projekta (neovisno o položaju zahvata u odnosu na područje ekološke mreže) potrebno je ishoditi akt nadležnog tijela za poslove zaštite okoliša:

- ukoliko je u sklopu zahvata planirano podzemno crpljenje vode sukladno točki 27. Priloga I. ili točki 9.9. Priloga II. Uredbe o procjeni utjecaja zahvata na okoliš korisnik je dužan ishoditi odgovarajuće Rješenje Ministarstva zaštite okoliša i energetike, Uprave za procjenu utjecaja na okoliš i održivo gospodarenje otpadom temeljem članka 89 . stavka 1. odnosno članka 90. stavka 1. Zakona o zaštiti okoliša („Narodne novine“, br. 80/13, 153/13, 78/15)

- ukoliko se zahvat odnosi na gospodarenje vodama sukladno točki 30 Prilog I. i točki 1.1 Prilog II. Uredbe o procjeni utjecaja zahvata na okoliš, korisnik je dužan ishoditi odgovarajuće Rješenje Ministarstva zaštite okoliša i energetike, Uprave za procjenu utjecaja na okoliš i održivo gospodarenje otpadom temeljem članka 89 . stavka 1. odnosno članka 90. stavka 1. Zakona o zaštiti okoliša („Narodne novine“, br. 80/13, 153/13, 78/15)

- ukoliko se zahvat odnosi na prenamjenu zemljišta sukladno točki 1.1., točki 1.2. i točki 1.4. Priloga III. Uredbe o procjeni utjecaja zahvata na okoliš korisnik je dužan ishoditi odgovarajuće Rješenje o prihvatljivosti zahvata na okoliš nadležnog tijela u županiji odnosno Gradu Zagrebu temeljem članka 90. stavka 1. Zakona o zaštiti okoliša („Narodne novine“, br. 80/13, 153/13, 78/15).